หนี้ประเทศก.ค.เพิ่ม1.64หมื่นล้าน
รัฐบาลยังกู้เงินต่อเนื่อง ส่งผลให้ยอดหนี้สาธารณะพุ่งไม่หยุดเมื่อเทียบกับเดือนก่อนหน้า
20 ก.ย. 2554

รัฐบาลยังกู้เงินต่อเนื่อง ส่งผลให้ยอดหนี้สาธารณะเดือนก.ค.พุ่งไม่หยุดเมื่อเทียบกับเดือนก่อนหน้า
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดหนี้สาธารณะ ณ วันที่ 31 ก.ค. 2554 มีจำนวน 4.28 ล้านล้านบาท หรือคิดเป็น 40.57% ของผลิตภัณฑ์มวลรวมภายในประเทศ (จีดีพี) เมื่อเทียบกับเดือนก่อนหน้าหนี้สาธารณะเพิ่มขึ้นสุทธิ 1.64 หมื่นล้านบาท
ทั้งนี้หนี้ที่รัฐบาลกู้โดยตรง หนี้รัฐวิสาหกิจที่ไม่เป็นสถาบันการเงิน และหนี้กองทุนเพื่อการฟื้นฟูและพัฒนาระบบสถาบันการเงิน เพิ่มขึ้น 1.6 หมื่นล้านบาท 620 ล้านบาท และ 27 ล้านบาท ตามลำดับ
ขณะที่หนี้รัฐวิสาหกิจที่เป็นสถาบันการเงินที่รัฐบาลค้ำประกัน ลดลง 199 ล้านบาท ส่วนหน่วยงานอื่นของรัฐนั้น ไม่มีหนี้คงค้าง
ปัจจุบันหนี้ทั้งหมดแยกเป็น หนี้ที่รัฐบาลกู้โดยตรง 3.01 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.07 ล้านล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 1.58 แสนล้านบาท และหนี้กองทุนเพื่อการฟื้นฟูฯ  3.05 หมื่นล้านบาท